اتنوقرافیک آختاریشلاردان آیدین اوْلور کی، هله ده آذربایجانین کند یرلرین‌ده داخیلی بوش‌لوغو اوْلان بعضی بیتکیلرین، خصوصیله تاخیل و قامیشین اؤزیینی ال ایله دارتیب چیخاریر، بوغوم حیصّه ‌سینی قیردیق‌دان سوْنرا دشیین آغزینی آزاجیق از‌رک بسیت چالغی آلتی دوزلدیرلر. اوْنو اۆفوردوک‌ده نازیک جیر سس آلینیر، حتی بعضاً اوْنلارین اۆزرینده کیچیک دلیکلر آچیلیب مۆختلیف هاوالار چالینیر. کیم بیلیر، بلکه ده نفسله چالینان موسیقی آلتلرینین یارانماسین‌دا بئله ساده خالق تجروبه‌سینین بللی رولو اوْلموش، سوْنرالار آغاج و قارغی زوغون‌دان توتک دوزلتمیشلر. ساده توتکلرین دوزلدیلمه‌سی اوْ قدر ده چتین دییل‌دیر. ایچری‌سی نوولو اوْلان قورو قارغینی کسیب اۇجون‌دا دیل، اۆزرینده ایسه سسله‌نمه‌نی نیظاما سالان دلیک آچیرلار.